text: Fund af blodige puder og sokker skaber mystik 
  04 januar 2015 kl. 06.07
  Et mærkeligt fund af blodige genstande i en skov ved Rask Mølle får politiet til at bede potentielle vidner om hjælp.
  Sokker våde af blod og afføring, en pude og et pudebetræk med blodplamager og en blodig plastiksæk har fået politiet til at spærre øjnene op.
  Det mystiske fund blev gjort i Rask Mølle lørdag eftermiddag, oplyser Sydøstjyllands Politi i en pressemeddelelse.
  -Ved vores ankomst til stedet fandtes en større blodplamage samt henholdsvis en pude, pudevår, plastiksæk og flere sokker vædet af blod. Endelig blev fundet andre sokker med rester af afføring. Dette blod er bekræftet som stammende fra mennesker, lyder det.
  Anmeldelsen om de blodige genstande kom klokken 13.45 fra Rask Skov i Hedensted Kommune.
  Politiet har efterforsket på og omkring stedet, men står fortsat uden spor i sagen. Derfor har Sydøstjyllands Politi bedt offentligheden om hjælp. Men heller ikke den manøvre har indtil videre båret frugt.
  -Vi har ikke fået noget nyt i sagen eller nogen henvendelser fra borgere, siger vagtchef Bent Hedager Nielsen til Ritzau.
  Han medgiver, at der ikke er tale om et hverdagsfund.
  -Det er meget sjældent, at noget som det her sker. Det er meget mærkeligt, siger han.
  På grund af de mystiske omstændigheder udelukker politiet intet, og fundet vil derfor blive efterforsket til bunds, lyder det.
  Politiet kan kontaktes på telefon 1-1-4
  